En 27-årig mand er onsdag blevet varetægtsfængslet i fire uger for voldtægt.

Ved et lukket retsmøde varetægtsfængslede Retten i Hjørring onsdag eftermiddag en 27-årig mand. Han er sigtet for voldtægt. Manden er sigtet for klokken 19.00 mandag den 28. januar at have voldtaget en 20-årig kvinde i hendes hjem i Hjørring. Den 27-årige mand og den 20-årige kvinde kender hinanden. Den sigtede mand erkender, at de to har haft samleje, men han nægter, at der skulle være tale om voldtægt. - Hvad der rent faktisk er sket, ved vi ikke. Vi har bare en anmeldelse om, at hun mener, der er tale om voldtægt. Han har en opfattelse om, at der ikke har været tale om voldtægt, fortæller Torben Kaufmann Sørensen, der er anklager ved Nordjyllands Politi. Nu har Nordjyllands Politi fire uger til at undersøge de tekniske beviser og afhøre vidner, inden de kan rejse tiltale mod manden. Manden har kæret dommen til landsretten, der nu skal tage stilling til, om varetægtsfængslingen skal opretholdes.